Uhrík, Milan, poslanec NR SR (2017-12-06):
Vážení kolegovia, vážené kolegyne, pán Budaj, aby ste chápali tú poznámku Mariana Kotlebu tak o tom, že ste vizionár, tak je to práve o tom, že práve sa chystám hovoriť o Andrejovi Kiskovi pri príležitosti daňových podvodníkov. Ja sa priznám, že nesledoval som celú debatu, lebo nemalo to ani zmysel, ani význam. Chystal som si radšej rozpravu k štátnemu rozpočtu, ktorá bude zajtra. Ďalší dôvod, prečo som to nesledoval a hovoril som to aj na výbore, je ten, že Ľudová strana Naše Slovensko nebola prizvaná zvyšnými opozičnými stranami k zvolaniu tejto schôdze. Ako vždy, ako vždy, samozrejme. Nikto nás nezavolal, nikto nám nevysvetlil, o čo ide. Teraz ale predpokladám, že všetci čakáte, že budeme hlasovať za odvolanie ministra Kaliňáka. Samozrejme, že budeme, samozrejme, že budeme. Máme na to jednak dôvody, ktoré povedali aj vaši kolegovia, niektoré z ich boli naozaj rozumné, a máme na to dôvody, ktoré povedia aj naši kolegovia v rozprave, ktorí budú nasledovať po mne. Veľmi sa mi nepáčila tá úroveň kultúry, ktorá tu bola nastolená, a musím povedať, že ju nastolila skôr opozícia. A začalo to tým, keď pani Cigániková tu začala behať s kofolou či s kolou, či s čím. Myslím si, že to nebolo naozaj vhodné gesto a len to svedčí o jej intelekte. Čo sa týka samotného ministra Kaliňáka, napadla mi ešte jedna vec, ako som to počúval, jedna, nechcem povedať, že kauza, lebo nie je to kauza, ale taká výčitka, aj keď to nie je porušenie zákona, je to nákup pištolí pre policajtov. Nákup pištolí pre policajtov, viete veľmi dobre, že na Slovensku sú mnohí kvalitní, alebo teda minimálne jeden kvalitný výrobca pištolí, ktorý vyrába a vyváža zbrane do zahraničia, do Ruska, do Spojených štátov amerických a na iné trhy, a napriek tomu to verejné obstarávanie na zbrane pre policajtov bolo nastavené tak, že sa ho tento obstarávateľ alebo tento výrobca slovenský nemohol zúčastniť a súťaž na dodávku týchto zbraní vyhrala česká firma Čezeta, ktorá to bude dodávať, 
9-milimetrové zbrane na strelivo Luger. Bola to súťaž za jeden a pol milióna eur bez DPH, alebo teda zákazka bola uzatvorená na sumu jeden a pol milióna eur bez DPH, čo je asi 1,8, viac ako 1,8 mil. eur s daňou. Pritom my, i keď nechcem to vyčítať ministrovi Kaliňákovi ako nejaké porušenie zákona, predpokladám, predpokladám, že toto verejné obstarávanie bolo v súlade so zákonom, ale napriek tomu si myslím, že mohlo byť spravené tak a nemuselo byť ani nevýhodnejšie, len mohlo byť spravené tak, aby mal väčšie šance práve ten slovenský výrobca, aby tá práca zostala slovenským strojárom, slovenským robotníkom. My sme v Národnej rade Slovenskej republiky dávali návrh zákona, kde sme sa snažili podporiť práve slovenských domácich výrobcov. Bola to novela zákona o verejnom obstarávaní, ktorá by práve takéto niečo umožnila, ale ani koaliční, ani opoziční, samozrejme, nie všetci, ale väčšina, väčšina kolegov z koalície, z opozície to jednoducho nepodporila. Čiže medzi tie dôvody na odvolanie, nemyslím ani tak odvolanie pána Kaliňáka, ale skôr celej vlády, by boli nielen tie, že konkrétne minister narába s verejnými prostriedkami nehospodárne, prípadne v niektorých oblastiach možno sa správa nekompetentne, ale aj to, že celá koalícia ako taká viac politikárči a nepodporuje ani dobré návrhy len preto, že ich predkladáme napríklad my. Nebudem sa vyjadrovať k obvineniam, ktoré boli uvedené v dôvodovej správe. Ja som to spomenul aj kolegovi Rajtárovi na výbore. Musím kriticky povedať, že mnohé z tých obvinení, ktoré tam boli, boli napísané, verím tomu, že s dobrým úmyslom, úmyslom poukázať na nejaké nehospodárne nakladanie, ale možno trošku slabšie argumentačne podložené. Konkrétne tie obvinenia z Úradu pre verejné obstarávanie, kde boli vyhodnotené niektoré aspekty, že mohli mať vplyv na verejné obstarávanie. Ako sebakriticky si priznajme, každý, kto pôsobil v nejakej verejnej funkcii na nejakom úrade alebo na nejakej inštitúcii, tak robil nejaké verejné obstarávania. Každý, kto prišiel do styku s Úradom pre verejné obstarávanie, vie, ako to tam funguje, že Úrad pre verejné obstarávanie je schopný akúkoľvek hlúposť, dokonca aj vplyv počasia vyhodnotiť, že mohol mať vplyv na verejné obstarávanie. Čím sa, samozrejme, ministra Kaliňáka vôbec ale nechcem zastávať. Jeden ale hlavný argument, ktorý ma naozaj potešil, a už som si myslel, že to začne byť zaujímavé, bolo to, že bola tam kritika opäť pána Bašternáka, jeho odpočtov DPH. Bola tam vyjadrená, že aplikovaním účinnej ľútosti sa pán Bašternák, resp. jeho firmy de facto priznali k podvodom, daňovým podvodom, tak som si pomyslel, že presne to isté predsa platí na toho Andreja Kisku, ktorého si opozícia úplne nekriticky zastáva. To bola úplne presne tá istá situácia. To znamená, že daňový úrad prišiel na neoprávnené odpočty DPH Kiskovým firmám. Bol tam spáchaný trestný čin. Andrej Kiska sa vyhol tým len uplatnením tej účinnej ľútosti. Pán Rajtár tu rozprával v niektorom zo svojich príhovorov o tom rovnakom metri. O tom rovnakom metri a ja sa teraz pýtam aj kolegov z opozície, ale, samozrejme, aj z koalície, že či naozaj úprimne zo srdca si myslia, že Andrej Kiska, daňové podvody, odpočty dépeháčky – všetko v poriadku, Bašternák – celé zle. Ja si myslím, že obidva prípady sú zlé, samozrejme, a obidvaja by mali byť potrestaní. Ale nedá sa to aplikovať tak, že tento je zlý a druhý človek zhodou okolností prezident tohto času, ktorý to spraví, tak zrazu tam to nevadí, tam je to všetko v poriadku, tam je to dobre. My na to dlhodobo upozorňujeme a boli sme to my, naša strana, ktorá dala v tomto pléne procedurálny návrh minulú schôdzu na vyhlásenie ľudového referenda na odvolanie Andreja Kisku práve kvôli tomu, že z nášho pohľadu je jednoznačne daňový podvodník, pretože z daňových podvodov bol usvedčený. Čiže ak ten rovnaký meter myslíte vážne, tak jednoducho nemôžte, nemôžte, naozaj nemôžte obhajovať Andreja Kisku. Okrem toho, že je to vyslovene protislovenský prezident, tak jeho firmy páchajú daňové podvody a vy sa nemôžte tváriť, že to tak nie je. Nemôžte sa tváriť, že to tak nie je. Čo sa mi tu ďalej nepáčilo na tej diskusii, povedali to už viacerí kolegovia, zopakujem to veľmi rýchlo, bol ten cirkus, to cirkusové predstavenie. Viete, aj pán Budaj, potom aj ďalší kolegovia z opozície kritizujú koaličných poslancov, že to doviedli do nejakého cirkusu osobné urážky. Ale ruku na srdce, pán Budaj, naozaj si myslíte, že to, čo predvádza Igor Matovič za týmto rečníckym pultom, že to je etalón, to je ten štandard, ku ktorému by sa mal poslanec Národnej rady alebo, nebodaj, nejaký minister, alebo predseda vlády, alebo iný ústavný činiteľ približovať? Že takto má vyzerať správanie sa? Ponúkať tu banány opiciam, nadávať tu ľuďom, že – ako objektívne, naozaj ruku na srdce. Takto má vyzerať poslanec Národnej rady ako Igor Matovič? Veď kritizujete koaličných poslancov a ja ich kritizujem takisto, lebo oni sa správali dnes takisto presne zle, ale tá opozičná, tá štandardná opozícia naozaj nebola o nič lepšia, nebola. A keď tvrdíte, že bola, tak vedome proste aj vy klamete. Musíte to vidieť, že tí vaši poslanci sa predsa správali rovnako primitívne a len ste si navzájom nadávali. Nehovorím o vás osobne, ale o vašich lídroch, o vašich predstaviteľoch. Ja chápem, že cieľom tejto mimoriadnej schôdze je odvolať ministra Kaliňáka, že tu nejde o to, že niekto asi by si reálne robil nádeje, že bude odvolaný. No, samozrejme, že asi nebude. Cieľom je vyvinúť verejný tlak, lebo to je jediný nástroj opozície, ktorý v parlamentnej demokracii má. To znamená, snažiť sa a robiť takéto nátlakové akcie, mediálne prípadne akcie, aby na kompetentných vyvinuli nejaký tlak, aby si vstúpili do svedomia a robili veci zodpovedne. Ale dnešná schôdza, si myslím, že tomu naozaj neprospela. A hovorím, my zahlasujeme, my zahlasujeme určite za odvolanie ministra Kaliňáka, ale keby sa máme držať toho, čo tu bolo predvedené zo strany opozície, tak by to bolo na uváženie. Ďakujem.